b'\n_START_ARTICLE_\nGure\n_START_PARAGRAPH_\nGure (nem\xc5\xa1ko Sattnitz) je skoraj 40\xc2\xa0km dolga gri\xc4\x8devnata in hribovita pokrajina, na nadmorski vi\xc5\xa1ini 800 do 900 m, ki se razprostira med dolino Drave in Vrbskim podoljem, v ju\xc5\xbenem delu Celov\xc5\xa1ke kotline na Koro\xc5\xa1kem._NEWLINE_Ker so tla grajena iz prepustnih konglomeratov je malo povr\xc5\xa1inskih voda. Za Gure so zna\xc4\x8dilne planote, vzdol\xc5\xbene in pre\xc4\x8dne doline. Po suhi dolini, ki se razpoteza v ju\xc5\xbeno severni smeri vodi cesta iz Borovelj v Celovec in deli zahodne Hodi\xc5\xa1ke Gure od vzhodnih, vi\xc5\xa1jih in bolj gozdnatih Radi\xc5\xa1kih Gur. Srednje Gure postajajo vse bolj mestno zaledje Celovca, zahodne pa Vrbskega jezera. Med ledeni\xc5\xa1kimi jezeri v Hodi\xc5\xa1kem podolju je najve\xc4\x8dje in turisti\xc4\x8dno pomembno Hodi\xc5\xa1ko jezero s povr\xc5\xa1ino 1,44\xc2\xa0km\xc2\xb2._NEWLINE_Najvi\xc5\xa1ji vrh je Ple\xc5\xa1i\xc4\x8d (Tanzboden, 931 m). Sama pokrajina pa je posejana z manj\xc5\xa1imi gru\xc4\x8dastimi vasmi in zaseleki, ki le\xc5\xbeijo ve\xc4\x8dinoma v ravninskem osredju Gur.'